Το 1ο Γυμνάσιο Τρικάλων συμμετείχε σε ευρωπαϊκό πρόγραμμα Erasmus+/KA1 (Σχέδιο Μαθησιακής Κινητικότητας) με τίτλο «Δημιουργική Μάθηση στα Σχολεία» το οποίο πραγματοποιήθηκε στη Λιουμπλιάνα της Σλοβενίας.

Το επιμορφωτικό σεμινάριο παρακολούθησαν οι εκπαιδευτικοί Λ. Λεβέντης, Ε. Ζαφείρη και Ν. Ζαψαλή, οι οποίοι συμμετείχαν στην παιδαγωγική ομάδα του προγράμματος, από 9/5/2016 έως 13/5/2016.

Πρόκειται για ένα καινοτόμο πρόγραμμα το οποίο αφορά την εισαγωγή της δημιουργικής σκέψης στα σχολεία βασιζόμενο στη θεωρία του καθηγητή Edward de Bono.

Στα πλαίσια του προγράμματος επισημάνθηκε η ανάγκη για τη διδασκαλία δημιουργικής και εποικοδομητικής σκέψης στα σχολεία, παρουσιάστηκαν οι αρχές της παράλληλης και αντιληπτικής σκέψης. Κατά τη διάρκεια του σεμιναρίου έγινε επεξεργασία των ιδεών με τα βασικά εργαλεία σκέψης de Bono, καθώς και η εκπόνηση σχεδίων δράσης από τους συμμετέχοντες εκπαιδευτικούς. Επιπρόσθετα, πραγματοποιήθηκε επίσκεψη των εκπαιδευτικών σε σχολείο της Σλοβενίας όπου είχαν τη δυνατότητα να δουν στην πράξη την εφαρμογή της μεθόδου de Bono στους μαθητές, να συνομιλήσουν με τους μαθητές για τις εντυπώσεις τους από το πρόγραμμα - οι οποίες ήταν πολύ θετικές- και να ανταλλάξουν απόψεις με τους ίδιους Σλοβένους εκπαιδευτικούς οι οποίοι το εφαρμόζουν και οι οποίοι μετέφεραν την εμπειρία τους, τα πλεονεκτήματα της μεθόδου, αλλά και τις όποιες δυσκολίες αντιμετώπισαν κατά την υλοποίησή της.